एक खालको निराशाकै बीच अधिकारी ट्रेकिङमा निस्किए, नेपाल घुम्ने र ‘फ्रेस’ हुने उद्देश्यले । अन्नपूर्ण, गोरखा र मनास्लु पदमार्ग फेरो मार्ने क्रममा उनले थाहा पाए कि नेपालमा पनि कफी उत्पादन हुन्छ । काठमाडौँ फर्किएपछि नेपाली कफी कसरी उचित मूल्य र स्तरमा विदेशमा बेच्न सकिन्छ भनेर घोत्लिए । विश्वमा तेलपछि सबभन्दा बढी व्यापार हुने कफी हो भन्ने थाहा पाएपछि झन् हौसिए तर लगानीदेखि निर्यातसम्म अवरोध मात्र थियो । त्यतिबेला उनी थापाथलीको कफी प्वाइन्टमा बसेर इन्टरनेटमा कफीबारे नै अध्ययन गर्थे । एक दिन थाहा पाए, त्यही कफी प्वाइन्ट बिक्रीमा छ । अधिकारी भन्छन्, “कफी सप कसरी चलाउने केही आइडिया थिएन तर नेपालीमा कफीप्रेम यत्ति बढेको देखेँ कि कफी प्वाइन्ट किन्ने टुंगोमा पुगेँ ।”
